Diari Oficial de la Generalitat Valenciana


Sumari del DOGV 2988, del 09-05-1997 (1997/7434)

ACORD de 22 d'abril de 1997, del Govern Valencià, pel qual es modifica la classificació, pel que fa a la forma de provisió, dels llocs de tresoreria, viceintervenció i oficialia major de la Diputació Provincial de València.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2988

Data del DOGV
:   09-05-1997

Secció del DOGV
:   AUTORITATS I PERSONAL - PLANTILLES ORGÀNIQUES I RELACIONS DE LLOCS DE TREBALL

Número del document
:   1997/7434


Data del document
:   22-04-1997

Organisme emissor
:   Conselleria de Presidència

Tipus de document
:   Acord

ACORD de 22 d'abril de 1997, del Govern Valencià, pel qual es modifica la classificació, pel que fa a la forma de provisió, dels llocs de tresoreria, viceintervenció i oficialia major de la Diputació Provincial de València.   
El Govern Valencià, en la reunió del dia 22 d'abril de 1997, adoptà l'acord següent:  
La Diputació Provincial de València, mijantçant acord plenari de 20 de desembre de 1996, publicat en el Butlletí Oficial de la Província de València número 20, de 24 de gener de 1997, aprovà la modificació del catàleg de llocs de treball de la Corporació pel que fa a la forma de provisió dels llocs de tresoreria, viceintervenció i oficialia major, establint el sistema de lliure designació per a la seua provisió entre funcionaris locals amb habilitació de caràcter nacional de la subescala i categoria corresponents.  
L'article 27 del Reial Decret 1.732/1994, de 29 de juliol, estableix que excepcionalment, mitjançant la modificació en tal sentit de la consegüent relació de llocs de treball, podran cobrir-se pel sistema de lliure designació, entre habilitats de caràcter nacional de la subescala i categoria corresponents, en atenció al marcat caràcter directiu de les seues funcions o a l'especial responsabilitat que hagen d'assumir, els llocs a aquests reservats, entre altres entitats locals, en les diputacions provincials, sempre que tinguen assignat el nivell 30 de complement de destinació. Per als llocs d'intervenció i tresoreria, a més dels requisits anteriors, la quantia mínima del pressupost vigent ordinari de la corporació haurà de ser superior a 3.375.991.655 de pessetes. Tots aquests requisits es compleixen en els tres llocs proposats per a classificar.  
La disposició addicional primera del Reial Decret 1.732/1994 estableix que les modificacions en la forma de provisió de llocs de treball efectuades a l'empara d'aquest Reial Decret no afectaran les destinacions de qui els exerceixen amb caràcter definitiu.  
A l'àmbit de la Generalitat Valenciana correspon al conseller de Presidència proposar la classificació dels llocs, l'aprovació definitiva de la qual correspon al Govern Valencià, segons estableix l'article 19.d) del Decret 30/1997, de 26 de febrer, del Govern Valencià, pel qual s'aprovà el Reglament Orgànic i Funcional de la Conselleria de Presidència, i l'article 25 de la Llei 5/1983, de 30 de desembre, de la Generalitat Valenciana, de Govern Valencià, i de conformitat amb allò disposat en l'article 27.2 i 9 del Reial Decret 1732/1994, de 29 de juliol.  
Per tant, i a proposta del conseller de Presidència, el Govern Valencià  
ACORDA  
Modificar la classificació pel que fa a la forma de provisió dels llocs de tresoreria, viceintervenció i oficialia major de la Diputació Provincial de València, els quals seran proveïts mitjançant el sistema de lliure designació entre funcionaris locals amb habilitació de caràcter nacional de la subescala i categoria corresponents, de conformitat amb l'acord del ple de la Diputació Provincial de València, de 20 de desembre de 1996.  
Aquesta modificació no afectarà les destinacions dels funcionaris que exerceixen en l'actualitat i amb caràcter definitiu els llocs de viceintervenció i oficialia major.  
Contra aquest acord, que posa fi a la via administrativa, podrà interposar-se, prèvia comunicació al Govern Valencià, recurs contenciós administratiu davant la Sala de l'esmentada Jurisdicció del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació d'aquest acord en el Diari Oficial de la Generalitat Valenciana.  
València, 22 d'abril de 1997  
El conseller secretari del Govern Valencià,  
JOSÉ JOAQUÍN RIPOLL SERRANO